Lisaõppekogunemise «Okas 22» neljas päev möödus reservväelastele erinevate laskeharjutuste ja väljaõppega ning üksused valmistuvad uuel nädalal peetavateks õppelahinguteks.
GALERII ⟩ «Okas 22»: Scoutspataljoni reservväelased harjutasid Javelinist laskmist
Sirgala harjutusväljal jätkusid laskeharjutused ja täiendväljaõpe, mille käigus harjutasid Scoutspataljoni reservväelased laskmist nii miinipildujast kui tankitõrje raketisüsteemist Javelin. Õhutõrjepataljon lõi Scoutspataljoni võitlejate kohale õhumulli katmaks manööverüksust õhuohu eest ning Kirde maakaitseringkonna võitlejad valmistasid ette kaitsepositsioone eelseisvateks õppelahinguteks.«Olin ennem ise tankitõrjekompaniis, kus simulaatoril sai Javelini laskmist harjutada päris palju. Praegu oli selline kerge meeldetuletus ja lasu sooritus. Läks ilusti pihta,» ütles täna ennelõunal Sirgala harjutusväljal tankitõrje raketisüsteemist Javelin lasknud Scoutspataljoni tankitõrjekompanii reservväelane nooremseersant Robin Baiduža. Õhutõrjepataljon saavutas oma lahinguvalmiduse eile hilisõhtul, kui reservväelaste käsitulirelvad olid seatud normaaljooksule ja erialarelvade väljaõpe lõpetatud. «Mina olen reservväelastega väga rahul. Kõige suurem põhirõhk läheb moderniseeritud kahuri väljaõppele, aga ajateenistuses omandatud teadmised ja oskused on reservväelastel üllatavalt hästi meeles,» ütles õhutõrjepataljoni ülem major Kristjan Leimann. «Tänasest on ka scoutsid'e kohal üleval õhumull, mida tagavad raketi- ja kahuriüksused ning mille eesmärk on kaitsta meie brigaadi peamist manööverüksust õhuohu eest,» lisas major Leimann. Õhutõrjepataljoni jaoks kulmineerub õppekogunemine kahurite laskmistega. «Kirde maakaitseringkonna võitlejate silmist paistab kõrge motivatsioon ja teotahe. Usun, et järgmistel päevadel Scoutspataljoni vastu peetavad õppelahingud saavad olema edukad ja aktiivsed,» ütles Kirde maakaitseringkonna ülem kolonelleitnant Jaanus Ainsalu. Lisaõppekogunemise «Okas 22» eesmärk on lahinguvalmiduse kontrollimine, mille käigus kontrollitakse riigikaitse käsuahela toimimist valitsuse otsuste langetamisest kuni kiirreageerimisstruktuuri kuuluvate reservväelaste kogunemiseni. Vahetu julgeolekuoht Eestile puudub, lisaõppekogunemine on harjutava iseloomuga ja eelnevalt planeeritud.
«Okas 22» kestab 22.-28. septembrini ja selle aktiivsed tegevused toimuvad põhiliselt Kirde-Eestis.